Aitab valelikust poliitikast

"**Aitab valelikust poliitikast**" oli 2012. aastal sotsiaalmeediast alguse saanud erakondadeväline poliitiline kodanikuliikumine, mis võitles poliitilise korruptsiooni vastu ning Eesti poliitika läbipaistvuse ja aususe eest. Liikumise lehekülg Facebookis loodi 28. oktoobril 2012. Liikumise sünni ajendiks sai Reformierakonna rahastamisskandaal.

## Meeleavaldused
"Aitab valelikust poliitikast" korraldas Tallinnas ja Tartus poliitilisi meeleavaldusi ja arutelukoosolekuid.

29. oktoobril korraldas liikumine Tallinnas Tõnismäel Reformierakonna kontori juures meeleavalduse, kus ERR-i teatel osales umbes 50 inimest. Samalaadne meeleavaldus kümmekonna osalejaga toimus ka Reformierakonna Tartu kontori ees Raekoja platsil. Kuna varem tahtsid Eesti Kunstiakadeemia üliõpilased korraldada meeleavaldust Reformierakonna kontori ees, seda takistas aga Reformierakonna Tallinna arendusjuht Rene Ilves, kes registreeris samasse kohta 25., 26. ja 29. oktoobriks kell 9–19 fiktiivseteks ostunud meeleavaldused liberaalse maailmavaate toetuseks, siis toimus demonstratsioon tänava vastaspoolel.

Samal õhtul teatas rahandusminister Jürgen Ligi ETV saates "Ringvaade", et ürituse korraldasid Reformierakonna poliitilised vastased ja tänavameeleavaldused ei ole demokraatlikus riigis kohased. "See ei olnud spontaanne meeleavaldus. See oli suhteliselt äärmuslike vaadetega inimeste kokku aetud seltskond. /---/ Ma ei naeruväärista, aga ütlen, et tegemist on meie poliitiliste oponentidega ja mina tegelikult seda riiki ei taha, kus arvatakse, et tänaval ongi õige koht poliitiliselt konkureerida."

Reformierakonna sünnipäeval, 13. novembril 2012 korraldati taas meeleavaldused Tartus ja Tallinnas. Järgmisel päeval avaldati Postimehes ja Eesti Päevalehes ühiskonnategelaste pöördumine "Harta 12" avalikkuse ja poliitilise eliidi poole. Sellele kirjutasid alla 17 inimest: Andres Ammas, Ignar Fjuk, Tarmo Jüristo, Juhan Kivirähk, Marju Lauristin, Ahto Lobjakas, Silver Meikar, Jevgeni Ossinovski, Pärtel Piirimäe, Rein Raud, Jüri Saar, Marek Tamm, Indrek Tarand, Siim Tuisk, Daniel Vaarik, Tõnu Viik ja David Vseviov.

Liikumine distantseeris end meeleavalduste loodud protestifooni ära kasutanud ühiskonnategelaste pöördumisest Harta 12 ja sellest alguse saanud Rahvakogu protsessist, kuna selle eesmärk ja toimimisprintsiibid polnud neile vastuvõetavad.

## Organisatsioon
Liikumine ei organiseerunud formaalselt. Selle manifestile kirjutasid Facebookis alla Mikk Mägi, Made Luiga, Toomas Raudam, Andres Ekstein, Martin Luiga, Kalmer Kõrvemaa, Peeter Laurits ja Katharina Grepp.. Liikumise Tartu algatusgruppi kuulusid Joanna Ellmann, Indrek Haas, Leelo Kund, Mari-Liis Leis, Marta Limmert, Helger Lipmaa, Lauri Meriloo, Martin Oja, Tanel Pern, Aare Pilv, Fideelia-Signe Roots, Maia Tammjärv, Berk Vaher ja Siim Vatalin. Liikumise nimel või selles osalejana esinesid avalikkuses Made Luiga, Helger Lipmaa, Mari-Helene Kaber, Martin Luiga jt.

Made Luiga sõnul ei olnud liikumine seotud ühegi erakonnaga, samuti ei olnud see suunatud pelgalt ühe erakonna vastu: "Ma ei ole Reformierakonna vastu tervikuna, kuigi selle partei juhid on oma vassimisega teinud sellest parteist praegu korruptsiooni sümboli. Teiste parteide käitumine illegaalse rahastamise küsimuses teeb mulle sama palju muret."

## Vaata ka
* Harta 12
* Kodanikualgatus
* Osalusdemokraatia
* Täielik läbipaistvus

## Viited

## Välislingid
* "Aitab valelikust poliitikast" veebileht
* "Aitab valelikust poliitikast" Facebookis
* "Aitab valelikust poliitikast" blogi
* Risto Veskioja "Kodanikuliikumine: juhid on oma vassimisega teinud Reformierakonnast korruptsiooni sümboli" Delfi, 7. november 2012
* Mikk Mägi "Kes maksis meeleavalduse eest?" Postimees, 2. november 2012
* Kaupo Meiel "Meikarist meeleavalduseni" Pärnu Postimees, 7. november 2012
* "Galerii: parteikontori ees avaldati valeliku poliitika vastu meelt" Postimees, 29. oktoober 2012
* "Meeleavaldus "Aitab valelikust poliitikast"" Tallinna Televisiooni kodulehel, 29.oktoober 2012
* "Liikumise "Aitab valelikust poliitikast" toetajate arv tõusis üle 800" Võrumaa Teataja, 5. november 2012
* Tiina Jaakson "Reformierakonna kontori ees avaldas poolsada inimest meelt" ERR, 29. oktoober 2012
* Risto Veskioja "Kodanikuliikumine: juhid on oma vassimisega teinud Reformierakonnast korruptsiooni sümboli" Delfi, 7. november 2012
* "Tartus tuleb valeliku poliitika vastane meeleavaldus" Postimees, 8. november 2012
* Vahur Koorits "Meeleavaldajad tutvustavad end: me pole radikaalid, vaid reaalsed inimesed" Delfi, 12. november 2012
* "FOTOD: Kodanikuliikumine valmistub meeleavalduseks: "50 000 kallile sünnipäevalapsele. Ämm"" Delfi, 13. november 2012
* Helger Lipmaa "Me ei tohi enam vaikida" Postimees, 13. november 2012
* "Valeliku poliitika taganema sundimine" EPL, 13. november 2012
* "Avalik pöördumine: Eesti võimulolijad ei tunne enam vajadust avalikkusest välja teha. Võim on müüdav ja võimu nimel valetatakse" EPL, 14. november 2012
* Markus Järvi "Aktivistid: me ei taha lõhkuda ega riiki kukutada, vaid kuuldud saada" ERR, 14. november 2012
* Aitab valedest, Avaldatud 17.11.2012, avaldaja PostimeesOnline, youtube.com